b'\n_START_ARTICLE_\nRogert M\xc3\xb8ller\n_START_SECTION_\nVirke som arkitekt\n_START_PARAGRAPH_\nM\xc3\xb8llers for\xc3\xa6ldre var k\xc3\xb8bmand, senere kroforpagter, retsvidne Jacob M\xc3\xb8ller (1803-1857, gift 2. gang 1852 med Ernestine Wilhelmine Wegner) og Mariane Cathrine Schaltz (ca. 1808-1849). Han blev fjorten \xc3\xa5r gammel optaget p\xc3\xa5 artilleriskolen og blev 1862 efter afslutningen p\xc3\xa5 elevskolen aspirant i Generalstabens topografiske Afdeling, hvor han 1864 udn\xc3\xa6vntes til guide. 1870 opgav han denne stilling for at blive reserveassistent, fra 1872 assistent ved K\xc3\xb8benhavns Brandv\xc3\xa6sen._NEWLINE_I sin fritid tegnede han hos en arkitekt og p\xc3\xa5tog sig gradvist selvst\xc3\xa6ndige arkitektopgaver. I 1881 nedsatte han sig som arkitekt p\xc3\xa5 fuld tid. Som arkitekt var Rogert M\xc3\xb8ller helt selvl\xc3\xa6rt, hvilket g\xc3\xb8r hans arkitektoniske kunnen s\xc3\xa5 meget mere imponerende. Hans f\xc3\xb8rste v\xc3\xa6rker, eksempelvis p\xc3\xa5 Vesterbro, er helt ordin\xc3\xa6re, mens hans senere opgaver vidner om stor kreativitet i forhold til tidens dyrkelse af de historiske stilarter._NEWLINE_M\xc3\xb8ller fik siden hen en r\xc3\xa6kke store opgaver for byggekonsortier i indre by, som han l\xc3\xb8ste sammen med andre, og i disse tilf\xc3\xa6lde stod han for planl\xc3\xa6gningen og administrationen af byggesagen. M\xc3\xb8ller spillede en stor rolle i "stuktidens" spekulationsbyggeri og var ogs\xc3\xa5 involveret i masseproduktion af tarvelige arbejderboliger, som eksempelvis boligkarr\xc3\xa9erne p\xc3\xa5 Christianshavn (Aladdinkomplekset).\n_START_SECTION_\nKreditforeningsdirekt\xc3\xb8r\n_START_PARAGRAPH_\nRogert M\xc3\xb8ller blev hurtigt et kendt navn i grundejerkredse og fik kontakt til \xc3\x98stifternes Kreditforening, som knyttede ham til sig. F\xc3\xb8rst blev han 1875 taksationsmand for foreningen, 1877 medlem af repr\xc3\xa6sentantskabet, 1879 revisor og endelig 1906 bygningskyndig direkt\xc3\xb8r, hvilket han var til sin d\xc3\xb8d. Han var involveret i kreditforeningens flytning til en ny bygning i Gyldenl\xc3\xb8vesgade 1913-14, og bygningen blev tegnet af bl.a. Valdemar Dan, der var Rogert M\xc3\xb8llers svigers\xc3\xb8n._NEWLINE_Han var ogs\xc3\xa5 medlem af repr\xc3\xa6sentantskabet i Livsforsikrings-Anstalten Tryg.\n_START_SECTION_\nPolitisk virke\n_START_PARAGRAPH_\nFra 1892 til 1898 var M\xc3\xb8ller medlem af K\xc3\xb8benhavns Borgerrepr\xc3\xa6sentation, tilh\xc3\xb8rende den konservative gruppe, og hans store viden om grundejer- og hypotekforhold var af betydning for det politiske arbejde, navnlig i udvalgene. M\xc3\xb8ller var 1902-18 formand for K\xc3\xb8benhavns Grundejeres Renholdningsselskab og 1885-1904 formand for Vesterbros Grundejerforening._NEWLINE_M\xc3\xb8ller blev justitsr\xc3\xa5d 1901, etatsr\xc3\xa5d 1908, Ridder af Dannebrog 1898 og Dannebrogsmand 1914.'